Author: ksolensky
Last saved by: spano
Company: MFSR

Návrh 

   na vyrovnanie finančných  záväzkov voči Európskej únii v rámci programu PHARE, ktoré vyplývajú z finančných memoránd podpísaných pred rokom 1999

Program PHARE bol zriadený  nariadením Rady č. 3906/1989/ES, ktoré bolo novelizované nariadením Rady č. 2698/1990/ES a  nariadením Rady č. 1764/1993/ES ako pomoc kandidátskym krajinám pri príprave na vstup do EÚ. Finančná pomoc programu PHARE bola Slovenskej republike poskytovaná od roku  1991 .

1. Zodpovednosť za finančné riadenie projektov Programu PHARE

V zmysle implementačných pravidiel stanovených vo finančných memorandách podpísaných pred rokom 1999 boli projekty realizované podľa Decentralizovaného implementačného systému (DIS). Pre jednotlivé projekty boli signatárom finančného memoranda menovaní programoví splnomocnenci ( Programme Authorising Officer – PAO). Všetky projekty boli schvaľované Európskou komisiou a dohľad nad ich realizáciou vykonávala Delegácia EK v SR v spolupráci s národnými kontrolnými orgánmi.  

Na základe podpísania Memoranda o porozumení o zriadení Národného fondu medzi EK a  vládou SR v roku 1998 sa zodpovednosť za finančné riadenie jednotlivých finančných memoránd programu PHARE podpísaných po 1. 1. 1999 preniesla na splnomocnenca pre Národný fond – NAO (National Authorising Officer).

2. Identifikácia neoprávnene použitých alebo zadržaných finančných prostriedkov v rámci programu PHARE

Projekty v rámci jednotlivých finančných memoránd programu PHARE od roku 1991 až do roku 1999 sú predmetom auditov zo strany EK.  Na základe činnosti  audítorských orgánov sa identifikuje objem finančných prostriedkov ES, ktoré neboli použité v súlade s príslušnými právnymi normami EK.  Na základe ustanovení Nariadenia EK č. 2342/2002 z 23. decembra 2002, ktorým sa ustanovujú podrobné pravidlá pre vykonávanie nariadenia Rady (ES, Euratom) č. 1605/2002 o finančnom nariadení uplatniteľnom na všeobecný rozpočet Európskych spoločenstiev, budú identifikované neoprávnene použité finančné prostriedky zvýšené o  úroky od doby vypracovania auditu  do dňa predloženia správy z auditu a o úroky z omeškania.  Úroky z omeškania sa stanovujú ako sankcia. V prípade neuhradenia čiastky stanovenej v  ťarchopise do dňa splatnosti, uplatňujú sa  úroky z omeškania zvýšené o percento v súlade s článkom 71 citovaného Nariadenia. Presnú výšku úrokov oznámi EK po úhrade istiny, vrátane  úrokov od doby vypracovania správy z auditu do dňa predloženia správy. 

3. Spôsob úhrady neoprávnene použitých alebo zadržaných  finančných prostriedkov ES v rámci programu PHARE

Subjekty, ktoré boli príjemcami prostriedkov Európskej komisie (PHARE), podliehajú povinnosti dodržiavať rozpočtovú disciplínu. Pri neoprávnenom použití alebo zadržaní týchto prostriedkov je subjekt, ktorý prostriedky použil vrátane penále (znížené o úrok z omeškania) povinný   ich vrátiť. 

Ak EK požiada o vrátenie neoprávnene  použitých alebo zadržaných prostriedkov EK, tieto prostriedky sa odvedú z  účtu ministerstva financií pre Národný fond vrátane  sankcií do rozpočtu EK. Rozdiel medzi vrátenou sumou a povinnou sumou odvodu vrátane sankcie do rozpočtu EK sa vysporiada v prospech alebo na ťarchu štátneho rozpočtu.

Suma vyčíslená auditom EK  predstavuje záväzok Slovenskej republiky a v súlade s  Nariadením EK č. 2342/2002 v znení neskorších noviel a zákonom č. 303/1995 Z. z. o rozpočtových pravidlách v znení neskorších prepisov musí byť uhradená v prospech EK. Na predmetnú sumu vyhotoví EK ťarchopis (Debit Note). V dotknutých kapitolách v súčinnosti s ministrom, resp. vedúcim ústredného orgánu  štátnej správy   sa budú  riešiť  zdroje  finančného krytia jednotlivých prípadov pohľadávok programu  PHARE.